**DĖL LEIDIMO IŠNUOMOTI ROKIŠKIO BASEINE ESANČIAS PATALPAS VIEŠOJO KONKURSO BŪDU**

2018 m. rugsėjo 28 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsniu, Rokiškio rajono savivaldybės tarybos 2014 m. gruodžio 19 d. sprendimu Nr. TS-254 patvirtintu Rokiškio rajono savivaldybės turto nuomos tvarkos aprašu, atsižvelgdama į biudžetinės įstaigos Rokiškio baseino 2018 m. rugsėjo 11 d. raštą „Dėl leidimo organizuoti nuomos konkursą“ Rokiškio rajono savivaldybės taryba n u s p r e n d ž i a:

1. Leisti išnuomoti viešo konkurso būdu 10 metų maitinimo paslaugoms teikti Rokiškio rajono savivaldybei nuosavybės teise priklausančias 72,8 kv. m patalpas (patalpų pažymėjimas plane Nr. 29 ir Nr. 42), esančias Rokiškio baseino pastate (unikalus Nr. 4400-5034-9190) adresu Taikos g. 21A, Rokiškio m., ir nustatyti pradinę 1 kv. m nuomos kainą – 5,55 Eur mėnesiui.

2. Leisti išnuomoti viešo konkurso būdu 10 metų masažo paslaugoms teikti Rokiškio rajono savivaldybei nuosavybės teise priklausančias 15,25 kv. m patalpas (patalpa pažymėta plane Nr. 26), esančias Rokiškio baseino pastate (unikalus Nr. 4400-5034-9190) adresu Taikos g. 21A, Rokiškio m., ir nustatyti pradinę 1 kv. m nuomos kainą – 5,55 Eur mėnesiui.

3. Įgalioti biudžetinės įstaigos Rokiškio baseino direktorių organizuoti sprendimo 1 ir 2 punktuose nurodytų patalpų viešą nuomos konkursą, kai bus leista eksploatuoti Rokiškio baseiną ir pasirašyti turto nuomos sutartį bei turto perdavimo-priėmimo aktą.

4. Sprendimą skelbti teisės aktų registre ir savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Violeta Bieliūnaitė-Vanagienė

Rokiškio rajono savivaldybės tarybai

**SPRENDIMO PROJEKTO ,,DĖL LEIDIMO IŠNUOMOTI ROKIŠKIO BASEINE ESANČIAS PATALPAS VIEŠOJO KONKURSO BŪDU“**

**AIŠKINAMASIS RAŠTAS**

2018 m. rugsėjo 28 d.

**Parengto sprendimo projekto tikslai ir uždaviniai.**

Leisti išnuomoti viešo konkurso būdu kavinės ir masažo kabineto patalpas Rokiškio baseino pastate (Taiko g. 21A, Rokiškis) maitinimo ir masažo paslaugoms.

**Šiuo metu esantis teisinis reglamentavimas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Rokiškio rajono savivaldybės tarybos 2014 m. gruodžio 19 d. sprendimu Nr. TS-254 patvirtintas Rokiškio rajono savivaldybės turto nuomos tvarkos aprašas.

**Sprendimo projekto esmė.**

Gautas Rokiškio baseino direktoriaus prašymas leisti išnuomoti kavinės ir masažo kabineto patalpas baseino pastate maitinimo ir masažo paslaugoms teikti. LR valstybės ir savivaldybių turto valdymo, naudojimo ir disponavimo juo įstatyme bei Rokiškio rajono savivaldybės tarybos patvirtintame Savivaldybės turto nuomos tvarkos apraše numatyta, kad savivaldybės nekilnojamas turtas išnuomojamas viešo konkurso būdu, savivaldybės tarybai priėmus sprendimą leisti išnuomoti turtą.

Teikiamame sprendimo projekte siūloma leisti 10 metų laikotarpiui išnuomoti 72,8 kv. m kavinės patalpas ir 15,25 kv. m masažo kabineto patalpas ir įgalioti Rokiškio baseino direktorių organizuoti viešą turto nuomos konkursą. Konkurse galės dalyvauti visi pageidaujantys subjektai. Siūloma nustatyti pradinę nuomos kainą – 5,55 Eur mėnesiui už 1 kv. m, kuri paskaičiuota vadovaujantis patvirtintais teisės aktais.

Sutikus išnuomoti patalpas maitinimo ir masažo paslaugoms teikti bus užtikrintas platesnis Rokiškio baseine teikiamų paslaugų spektras, bei efektyvus patalpų panaudojimas.

**Galimos pasekmės, priėmus siūlomą tarybos sprendimo projektą:**

**teigiamos** – Rokiškio baseino lankytojai turės galimybę naudotis kavinės teikiamomis maitinimo ir masažo paslaugomis.

**neigiamos** – nebus.

**Kokia sprendimo nauda Rokiškio rajono gyventojams.**

Rokiškio baseino lankytojai turės galimybę naudotis kavinės teikiamomis maitinimo bei masažo paslaugomis.

**Finansavimo šaltiniai ir lėšų poreikis**.

Sprendimo įgyvendinimui papildomų savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Ūkio ir viešosios tvarkos skyriaus vedėjo pavaduotoja Violeta Bieliūnaitė-Vanagienė